Det enorme ror kommer fra et japansk containerskib, der er på værft i Bremerhaven i Tyskland og skal repareres af firmaet MarineShaft i Hirtshals. Det ti meter lange ror ankom med skib, og det er en usædvanligt stor opgave, Hirtshalsfirmaet har påtaget sig. - Det er det største, vi har haft. Normalt er de ikke større, end at de kan transporteres på lastbil hertil, så det her er første gang, vi har en transport over sø, fortæller Uffe Nielsen, som var manden, der skulle koordinere den tunge opgave at få roret på land. Det blev ikke en helt let opgave for Uffe Nielsen og kollegerne, som måtte bakse med roret i tre timer. Undervejs overvejede man at skaffe en ny kran fra Aalborg, da de to mobilkraner havde noget svært ved at løfte den tunge last. Men det lykkedes at få roret på en blokvogn, så det kan køres tilreparation, og om cirka to en halv måned er roret igen klar til brug og kan sejles tilbage til Bremerhaven.

Opsummering:
I Hirtshals lagde en kæmpe til kaj torsdag. Et ror på intet mindre end 64 tons skal repareres.